ΚΑΝΟΝΙΣΜΟΣ (ΕΚ) αριθ. 1718/96 ΤΗΣ ΕΠΙΤΡΟΠΗΣ της 29ης Αυγούστου 1996 για την έναρξη έρευνας αναφορικά με την καταστρατήγηση μέτρων αντιντάμπινγκ που επιβλήθηκαν με τους κανονισμούς (ΕΟΚ) αριθ. 993/93 και (ΕΟΚ) αριθ. 2887/93 του Συμβουλίου, επί των εισαγωγών ορισμένων ηλεκτρονικών ζυγών καταγωγής, αντιστοίχως, Ιαπωνίας και Σιγκαπούρης, με εισαγωγές μερών τους που συναρμολογούνται στην Ευρωπαϊκή Κοινότητα, και για την υπαγωγή αυτών των εισαγωγών σε διαδικασία καταγραφής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως τα άρθρα 13 και 14,

Μετά από διαβούλευση με τη συμβουλευτική επιτροπή,

Εκτιμώντας ότι:

Α. ΤΟ ΑΙΤΗΜΑ

(1) Η Επιτροπή έλαβε αίτηση, δυνάμει του άρθρου 13 παράγραφος 3 του κανονισμού (ΕΚ) αριθ. 384/96 (εφεξής «ο βασικός κανονισμός») για να ερευνηθεί η, σύμφωνα με τους ισχυρισμούς, καταστρατήγηση των δασμών αντιντάμπινγκ, που επιβλήθηκαν στην Teraoka Seiko Co. Ltd (Ιαπωνίας) και την Teraoka Weight System PTE Ltd (Σιγκαπούρης), με τον κανονισμό (ΕΟΚ) αριθ. 993/93 του Συμβουλίου (2) και τον κανονισμό (ΕΟΚ) αριθ. 2887/93 του Συμβουλίου (3), όπως τροποποιήθηκε από τον κανονισμό (ΕΚ) αριθ. 2937/95 (4), στις εισαγωγές ορισμένων ηλεκτρονικών ζυγών καταγωγής, αντιστοίχως, Ιαπωνίας και Σιγκαπούρης, με εισαγωγές μερών των προϊόντων αυτών, τα οποία στη συνέχεια χρησιμοποιούνται προς συναρμολόγηση των εν λόγω ζυγών στην Κοινότητα, και να υπαχθούν οι εισαγωγές των μερών αυτών σε καταγραφή εκ μέρους των τελωνειακών αρχών, σύμφωνα με το άρθρο 14 παράγραφος 5 του βασικού κανονισμού όπως και να προταθεί στο Συμβούλιο η επέκταση, στις περιπτώσεις που αυτό δικαιολογείται, των ανωτέρω δασμών αντιντάμπινγκ, ώστε να βαρύνουν τις τελευταίες αυτές εισαγωγές.

Β. ΟΙ ΑΙΤΟΥΝΤΕΣ

(2) Η σχετική αίτηση κατετέθη στις 19 Ιουλίου 1996 από τις ακόλουθες εταιρείες:

Bizerba GmbH & Co. KG, Campesa SA, Dataprocess SpA, Dataprocess Industria SpA, Testut SA, Lutrana SA, GEC Avery Ltd, Maatschappij Van Berkel's Patent BV και Brevetti Van Berkel SpA.

Σύμφωνα με την αίτηση, οι εταιρείες αυτές αποτελούν όλες κατασκευαστές ηλεκτρονικών ζυγών λιανικού εμπορίου και η συνολική παραγωγή τους αντιπροσωπεύει το 65 % περίπου της συνολικής κοινοτικής παραγωγής τέτοιων προϊόντων.

Γ. ΤΟ ΠΡΟΪΟΝ

(3) Τα προϊόντα μέσω των οποίων πραγματοποιείται η καταγγελλόμενη καταστρατήγηση είναι μέρη προϊόντος τα οποία χρησιμοποιούνται για τη συναρμολόγηση στην Κοινότητα των ηλεκτρονικών ζυγών προς χρήση στο λιανικό εμπόριο, στους οποίους ζυγούς είναι ενσωματωμένη η ψηφιακή ένδειξη του βάρους, της τιμής κατά μονάδα και της συνολικής τιμής προς καταβολή (με ή χωρίς εκτυπωτή των στοιχείων αυτών), που υπάγονται στον κωδικό ΣΟ 8423 81 50, (εφεξής «REWS»). Τα προϊόντα αυτά (στο εξής αναφερόμενα ως «μέρη REWS») κατατάσσονται σήμερα στον κωδικό ΣΟ ex 8423 90 00. Οι κωδικοί αυτοί αναφέρονται για πληροφοριακούς και μόνο λόγους και δεν έχουν κανένα δεσμευτικό αποτέλεσμα ως προς την κατάταξη των προϊόντων.

Δ. ΚΑΤΑΓΡΑΦΗ ΤΩΝ ΕΙΣΑΓΩΓΩΝ

(4) Ενόψει του γεγονότος ότι η αίτηση αφορά μόνο την καταγγελλόμενη καταστρατήγηση των μέτρων αντιντάμπινγκ εκ μέρους της Teraoka Seiko Co. Ltd (Ιαπωνίας) και της Teraoka Weight System PTE Ltd (Σιγκαπούρης), η καταγραφή των εισαγωγών θα πρέπει να περιοριστεί στα μέρη REWS που εμπίπτουν στον κωδικό ΣΟ ex 8423 90 00, καταγωγής Ιαπωνίας και Σιγκαπούρης, που κατασκευάζονται από ή για λογαριασμό ή/και εισάγονται από τις εταιρείες αυτές στην Κοινότητα.

Ε. ΑΠΟΔΕΙΚΤΙΚΑ ΣΤΟΙΧΕΙΑ

(5) Η αίτηση περιέχει επαρκή αποδεικτικά στοιχεία, σύμφωνα με το άρθρο 13 του βασικού κανονισμού, που αποδεικνύουν ότι οι δασμοί αντιντάμπινγκ στις εισαγωγές REWS καταγωγής Ιαπωνίας και Σιγκαπούρης, που επιβάλλονται στις εταιρείες Teraoka Seiko Co. Ltd και Teraoka Weight System PTE Ltd, υφίστανται καταστρατήγηση με τις εισαγωγές μερών REWS καταγωγής των χωρών αυτών, που κατασκευάζονται ή/και εξάγονται από τις εν λόγω δύο εταιρείες ή/και από οποιαδήποτε σχετιζόμενη με αυτές εταιρεία, και τα οποία μέρη χρησιμοποιούνται σε εργοστάσια συναρμολόγησης στην Κοινότητα.

(6) Τα αποδεικτικά στοιχεία είναι τα εξής:

α) Από την έναρξη των τελευταίων ερευνών αντιντάμπινγκ, που αφορούσαν την Ιαπωνία, στις 26 Φεβρουαρίου 1991, και τη Σιγκαπούρη, στις 11 Μαΐου 1994, έλαβε χώρα μία σαφής μεταβολή στις ροές εμπορίου μεταξύ των δύο ενδιαφερομένων χωρών και της Κοινότητας. Ως προς τούτο, η αίτηση επισημαίνει ότι οι εισαγωγές των REWS στην Κοινότητα από τις δύο χώρες, λαμβανόμενες αθροιστικά, μειώθηκαν από την άποψη των τεμαχίων, μεταξύ του 1994 και του πρώτου εξαμήνου 1995, κατά 27 % εφόσον υπολογιστούν σε ετήσια βάση, ενώ κατά την ίδια περίοδο οι εισαγωγές μερών του προϊόντος από τις εν λόγω δύο χώρες εμφάνισαν αύξηση άνω του 30 %, υπολογιζόμενη από άποψη βάρους. Η αύξηση αυτή πραγματοποιήθηκε, σύμφωνα με τους ισχυρισμούς, κατά το ίδιο περίπου χρονικό διάστημα που άρχισε και η συναρμολόγηση στην Κοινότητα.

Αυτή η μεταβολή στις ροές του εμπορίου φέρεται να πηγάζει από το γεγονός της συναρμολόγησης REWS στην Κοινότητα, για την οποία δεν υπάρχει άλλος επαρκής αποχρών λόγος ή οικονομική δικαιολόγηση, πέραν της ύπαρξης των δασμών αντιντάμπινγκ. Η πλέον εμφανής αιτία της προαναφερόμενης μεταβολής στη ροή του εμπορίου είναι ότι οι εισαγωγές μερών δεν επιβαρύνονται με την πληρωμή δασμού αντιντάμπινγκ 15,4 % που επιβάλλεται στις εισαγωγές REWS κατασκευής Teraoka Weight System PTE Ltd (Σιγκαπούρης) ή δασμού αντιντάμπινγκ 22,6 % που επιβάλλεται στις εισαγωγές REWS κατασκευής Teraoka Seiko Co. Ltd (Ιαπωνίας).

β) Περαιτέρω, στην αίτηση περιέχονται αποδεικτικά στοιχεία τα οποία εμφανίζουν ότι οι τιμές στις οποίες οι συναρμολογούμενοι REWS από μέρη REWS εισαγόμενα από Ιαπωνία και Σιγκαπούρη, πωλούνται στην Κοινότητα, είναι κατώτερες από το επίπεδο της εξαγωγικής τιμής, χωρίς ντάμπινγκ, που προσδιορίστηκε κατά τις έρευνες αντιντάμπινγκ, για τους ζυγούς REWS που συναρμολογούνται στην Ιαπωνία και τη Σιγκαπούρη.

γ) Τέλος, η αίτηση περιέχει αποδεικτικά στοιχεία που εμφανίζουν ότι η σύμφωνα με τους ισχυρισμούς καταστρατήγηση εξουδετερώνει τις επανορθωτικές συνέπειες των ισχυόντων δασμών αντιντάμπινγκ, από την άποψη των ποσοτήτων και των τιμών του συναρμολογημένου ομοειδούς προϊόντος. Τούτο εμποδίζει τον οικείο κοινοτικό βιομηχανικό κλάδο να επιτύχει εύλογο κέρδος, το οποίο θα του επέτρεπε να παρακολουθήσει την ταχύρρυθμη τεχνολογική μεταβολή που πραγματοποιείται στη βιομηχανία κατασκευής ηλεκτρονικών ειδών.

ΣΤ. ΔΙΑΔΙΚΑΣΙΑ

(7) Ενόψει των αποδεικτικών στοιχείων που περιέχονται στην αίτηση, η Επιτροπή οδηγήθηκε στο συμπέρασμα ότι υφίστανται επαρκείς αποδείξεις που να δικαιολογούν την κίνηση διαδικασίας έρευνας, δυνάμει του άρθρου 13 παράγραφος 3 του βασικού κανονισμού, και για να υποβληθούν οι εισαγωγές μερών REWS, που αναφέρονται ανωτέρω στην αιτιολογική σκέψη 3, σε καταγραφή, σύμφωνα με το άρθρο 14 παράγραφος 5 του εν λόγω κανονισμού.

i) Ερωτηματολόγια

(8) Η Επιτροπή, με σκοπό να συγκεντρώσει τις πληροφορίες τις οποίες θεωρεί αναγκαίες για την έρευνά της, θα αποστείλει ερωτηματολόγιο στον κατανομαζόμενο στην αίτηση υπεύθυνο συναρμολόγησης των REWS στην Κοινότητα, όπως και στην Teraoka Seiko Co. Ltd (Ιαπωνίας) και την Teraoka Weight System PTE Ltd (Σιγκαπούρης). Επίσης, κατά περίπτωση, θα ζητηθούν πληροφοριακά στοιχεία και από κοινοτικούς παραγωγούς.

(9) Άλλα ενδιαφερόμενα μέρη, τα οποία δύνανται να αποδείξουν ότι ενδέχεται να θίγονται από τα πορίσματα της έρευνας, οφείλουν να ζητήσουν αντίτυπο του ερωτηματολογίου από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα των Ευρωπαϊκών Κοινοτήτων. Οι αιτήσεις για ερωτηματολόγια πρέπει να υποβληθούν γραπτώς στην κατωτέρω αναφερόμενη διεύθυνση, και πρέπει να περιλαμβάνουν το όνομα (επωνυμία), διεύθυνση, αριθμό τηλεφώνου και τηλεομοιοτυπίας του αιτούντος ενδιαφερομένου.

Στις αρχές της Ιαπωνίας και της Σιγκαπούρης θα κοινοποιηθεί η έναρξη της διαδικασίας έρευνας και θα σταλεί αντίγραφο της αιτήσεως.

ii) Πιστοποιητικά περί μη καταστρατηγήσεως

(10) Σύμφωνα με το άρθρο 13 παράγραφος 4 του βασικού κανονισμού, οι τελωνειακές αρχές δύνανται να εκδίδουν, κατόπιν αιτήσεως των εισαγωγέων και στις περιπτώσεις που η εισαγωγή δεν συνιστά καταστρατήγηση, πιστοποιητικά που απαλλάσσουν τις εισαγωγές του σχετικού προϊόντος από καταγραφή ή άλλα μέτρα.

Καθώς η έκδοση ενός τέτοιου πιστοποιητικού προϋποθέτει την προηγούμενη έγκριση των κοινοτικών οργάνων, αιτήσεις για τέτοιες εγκρίσεις πρέπει να απευθύνονται προς την Επιτροπή, το συντομότερο δυνατόν, εντός του διαστήματος της έρευνας, κατά τρόπο που να μπορούν να τύχουν ενδελεχούς και διεξοδικής αξιολόγησης.

Ζ. ΠΡΟΘΕΣΜΙΑ

(11) Για τους σκοπούς χρηστής διαχείρισης, πρέπει να οριστεί χρονικό διάστημα εντός του οποίου τα ενδιαφερόμενα μέρη δύνανται να γνωστοποιήσουν γραπτώς τις απόψεις τους, υπό τον όρο ότι είναι σε θέση να αποδείξουν ότι ενδέχεται να θίγονται από τα αποτελέσματα της έρευνας. Θα πρέπει επίσης να ορισθεί χρονικό διάστημα εντός του οποίου τα ενδιαφερόμενα μέρη μπορούν να ζητήσουν γραπτώς τη διεξαγωγή ακρόασης και να αποδείξουν ότι έχουν ιδιαίτερους λόγους για τους οποίους πρέπει να γίνουν δεκτά σε ακρόαση.

Επιπλέον, πρέπει να τονιστεί ότι, στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της ταχθείσας προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικού ή αποφατικού περιεχομένου, με βάση τα διαθέσιμα στοιχεία, και τούτο σύμφωνα με το άρθρο 18 του βασικού κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με τον παρόντα κανονισμό κινείται διαδικασία έρευνας, σύμφωνα με το άρθρο 13 του κανονισμού (ΕΚ) αριθ. 384/96, όσον αφορά τις εισαγωγές στην Κοινότητα μερών ηλεκτρονικών ζυγών λιανικού εμπορίου, που υπάγονται στον κωδικό ΣΟ ex 8423 90 00, καταγωγής Ιαπωνίας ή Σιγκαπούρης, που κατασκευάζονται από ή για λογαριασμό και πωλούνται προς εξαγωγή στην Κοινότητα από την Teraoka Seiko Co. Ltd (Ιαπωνίας), την Teraoka Weight System PTE Ltd (Σιγκαπούρης) ή/και οποιαδήποτε συνδεόμενη με αυτές εταιρεία, τα οποία μέρη χρησιμοποιούνται για τη συναρμολόγηση των εν λόγω ζυγών στην Κοινότητα.

Άρθρο 2

Εντέλλονται οι τελωνειακές αρχές, σύμφωνα με το άρθρο 13 παράγραφος 3 και το άρθρο 14 παράγραφος 5 του κανονισμού (ΕΚ) αριθ. 384/96, να λάβουν τα κατάλληλα μέτρα για την καταγραφή των εισαγωγών στην Κοινότητα μερών ηλεκτρονικών ζυγών λιανικού εμπορίου, που υπάγονται στον κωδικό ΣΟ ex 8423 90 00 (κωδικός Taric 8423 90 00*10) καταγωγής Ιαπωνίας ή Σιγκαπούρης, που κατασκευάζονται από ή για λογαριασμό ή/και εξάγονται από την Teraoka Seiko Co. Ltd (Ιαπωνίας) (πρόσθετος κωδικός Taric: 8904) ή την Teraoka Weight System PTE Ltd (Σιγκαπούρης) (πρόσθετος κωδικός Taric: 8905), με σκοπό να εξασφαλιστεί ότι, εφόσον οι δασμοί αντιντάμπινγκ που εφαρμόζονται στις εισαγωγές ηλεκτρονικών ζυγών λιανικού εμπορίου καταγωγής Ιαπωνίας ή Σιγκαπούρης και κατασκευής των προαναφερόμενων εταιρειών, επεκταθούν και στις εισαγωγές των μερών αυτών, να μπορούν να εισπραχθούν από την ημερομηνία της εν λόγω καταγραφής.

Το μέτρο της καταγραφής εκπνέει εννέα μήνες από την ημερομηνία ενάρξεως ισχύος του παρόντος κανονισμού.

Δεν θα καταγράφονται οι εισαγωγές εκείνες οι οποίες συνοδεύονται από τελωνειακό πιστοποιητικό εκδιδόμενο σύμφωνα με το άρθρο 13 παράγραφος 4 του κανονισμού (ΕΚ) αριθ. 384/96.

Άρθρο 3

1. Όλα τα ενδιαφερόμενα μέρη, εφόσον επιθυμούν οι παραστάσεις τους να ληφθούν υπόψη στη διάρκεια της έρευνας, οφείλουν να αναγγελθούν, να παρουσιάσουν τις απόψεις τους γραπτώς, να υποβάλουν πληροφοριακά στοιχεία και να ζητήσουν ακρόαση από την Επιτροπή εντός προθεσμίας 40 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα των Ευρωπαϊκών Κοινοτήτων. Η προθεσμία αυτή ισχύει ως προς όλα τα ενδιαφερόμενα μέρη, περιλαμβανομένων των μη κατονομαζομένων στην αίτηση μερών, και συνεπώς, είναι προς το συμφέρον των μερών αυτών να έλθουν αμέσως σε επαφή με την Επιτροπή.

2. Ερωτηματολόγια πρέπει να ζητηθούν από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα των Ευρωπαϊκών Κοινοτήτων.

3. Οποιαδήποτε σχετική με το θέμα αυτό πληροφορία, οποιοδήποτε αίτημα για ακρόαση ή για αποστολή ερωτηματολογίου, όπως και οποιαδήποτε αίτηση για την έγκριση πιστοποιητικών περί μη καταστρατηγήσεως, πρέπει να υποβληθεί στην ακόλουθη διεύθυνση:

Ευρωπαϊκή Επιτροπή

Γενική Διεύθυνση Εξωτερικών Σχέσεων: Εμπορική πολιτική και σχέσεις με τη Βόρεια Αμερική, την Άπω Ανατολή, την Αυστραλία και τη Νέα Ζηλανδία

Διεύθυνση I-C

Rue de la Loi/Wetstraat 200

B-1049 Βρυξέλλες (5).

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Αυγούστου 1996.

Για την Επιτροπή

Leon BRITTAN

Αντιπρόεδρος

(1) ΕΕ αριθ. L 56 της 6. 3. 1996, σ. 1.

(2) ΕΕ αριθ. L 104 της 29. 4. 1993, σ. 4.

(3) ΕΕ αριθ. L 263 της 22. 10. 1993, σ. 1.

(4) ΕΕ αριθ. L 307 της 20. 12. 1995, σ. 30.

(5) Αριθ. τηλεμοιοτυπίας (32-2) 295 65 05.